CELEX: 32022R0791
Language: sl
Date: 2022-05-19 00:00:00
Title: Izvedbena uredba Komisije (EU) 2022/791 z dne 19. maja 2022 o spremembi Izvedbene uredbe (EU) 2017/1185 glede obveščanja o ravneh zalog žit, semen oljnic in riža

20.5.2022   
               
               
                  SL
               
               
                  Uradni list Evropske unije
               
               
                  L 141/15
               
            
         IZVEDBENA UREDBA KOMISIJE (EU) 2022/791
         z dne 19. maja 2022
         o spremembi Izvedbene uredbe (EU) 2017/1185 glede obveščanja o ravneh zalog žit, semen oljnic in riža
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 223(3) Uredbe,
         ob upoštevanju naslednjega:
         
                     (1)
                  
                  
                     Izvedbena uredba Komisije (EU) 2017/1185 (2) določa pravila za uporabo Uredbe (EU) št. 1308/2013 v zvezi z obveznostmi držav članic glede pošiljanja ustreznih informacij in dokumentov Komisiji.
                  
               
                     (2)
                  
                  
                     Skrb za kakovost zbranih in razširjenih podatkov je bistvenega pomena za spremljanje in zagotavljanje ustrezne preglednosti trga. Države članice morajo zato Komisiji sporočiti podatke, potrebne za dosego teh ciljev.
                  
               
                     (3)
                  
                  
                     Za sprejetje potrebnih ukrepov za zagotovitev, da so poslane informacije relevantne za zadevni trg, točne in popolne, so odgovorne države članice, Komisija pa mora uporabiti svoje sektorsko strokovno znanje za določitev, katere podatke je treba objaviti, če države članice niso poslale zahtevanih informacij.
                  
               
                     (4)
                  
                  
                     Ruska invazija na Ukrajino 24. februarja 2022 in posledične motnje na svetovnem trgu so razkrile številne informacijske vrzeli. Posodobljene informacije o ravneh zalog žit, semen oljnic in riža, vključno s proizvodnjo in ravnmi zalog certificiranega semena, pri proizvajalcih, trgovcih na debelo in zadevnih subjektih so se izkazale za bistvene pri odločanju o ustreznih ukrepih za preprečevanje in blaženje motenj na trgu. Obveznosti poročanja bi bilo zato treba razširiti na te informacije.
                  
               
                     (5)
                  
                  
                     Izvedbeno uredbo (EU) 2017/1185 bi bilo zato treba ustrezno spremeniti.
                  
               
                     (6)
                  
                  
                     Ker ruska invazija na Ukrajino že vpliva na trgovino z žiti, semeni oljnic in rižem ter na njihovo ceno, bi morala ta uredba začeti veljati na dan objave v Uradnem listu Evropske unije. Kljub temu bi bilo treba državam članicam dati na voljo dovolj časa, da razvijejo metodologije in operacijske sisteme za zbiranje zahtevanih informacij, zato bi se morale nove določbe v zvezi s pošiljanjem informacij iz Priloge III k Izvedbeni uredbi (EU) 2017/1185 uporabljati od julija 2022.
                  
               
                     (7)
                  
                  
                     Ukrepi iz te uredbe so v skladu z mnenjem Odbora za skupno ureditev kmetijskih trgov –
                  
               SPREJELA NASLEDNJO UREDBO:
         
            Člen 1
            Spremembe Izvedbene uredbe (EU) 2017/1185
            Izvedbena uredba (EU) 2017/1185 se spremeni:
            
                        (1)
                     
                     
                        člen 5 se nadomesti z naslednjim:
                        
                           „Člen 5
                           Privzeta uradna obvestila
                           Če v aktih iz člena 1 ni določeno drugače, se v primerih, ko države članice, in kjer je ustrezno, tretje države ali subjekti Komisiji zahtevanih informacij ali dokumentov niso poslali do roka (‚nično obvestilo‘), šteje, da so Komisijo obvestili:
                           
                                       (a)
                                    
                                    
                                       v primeru cen: o odsotnosti informacij;
                                    
                                 
                                       (b)
                                    
                                    
                                       v primeru drugih kvantitativnih podatkov: o ničelni vrednosti;
                                    
                                 
                                       (c)
                                    
                                    
                                       v primeru kvalitativnih informacij: o položaju, ko ‚nimajo o čem poročati‘.
                                    
                                 Komisija se v vseh primerih odloči, ali se privzeta vrednost objavi in/ali nadomesti z oceno Komisije ali z navedbo o odsotnosti obvestila.“;
                        
                     
                  
                        (2)
                     
                     
                        Priloga III se spremeni v skladu s Prilogo k tej uredbi.
                     
                  
         
            Člen 2
            Začetek veljavnosti in uporaba
            Ta uredba začne veljati na dan objave v Uradnem listu Evropske unije.
            Člen 1, točka 2, se uporablja od 1. julija 2022.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 19. maja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  Izvedbena uredba Komisije (EU) 2017/1185 z dne 20. aprila 2017 o določitvi pravil za uporabo uredb (EU) št. 1307/2013 in (EU) št. 1308/2013 Evropskega parlamenta in Sveta v zvezi s pošiljanjem informacij in dokumentov Komisiji ter o spremembi in razveljavitvi več uredb Komisije (UL L 171, 4.7.2017, str. 113).
      
      
         
            PRILOGA
            V Prilogi III k Izvedbeni Uredbi (EU) 2017/1185 se točka „1. Riž“ nadomesti z naslednjim:
            
               „1a.   Riž
               
               
                  Vsebina uradnega obvestila: za vsako vrsto riža iz dela I, točki 2 in 3, Priloge II k Uredbi (EU) št. 1308/2013:
               
                           (a)
                        
                        
                           posejana površina, kmetijski donos, proizvodnja neoluščenega riža v proizvodnem letu in izkoristek po brušenju;
                        
                     
                           (b)
                        
                        
                           domača uporaba riža (vključno s predelovalno industrijo), izražena v ekvivalentu brušenega riža;
                        
                     
                           (c)
                        
                        
                           mesečne ravni zalog riža (izražene v ekvivalentu brušenega riža) pri proizvajalcih in rižarnah, razčlenjene na riž, proizveden v Uniji, in uvoženi riž.
                        
                     
                  Rok za uradno obvestilo: vsako leto do 15. januarja za predhodno leto v zvezi s posejano površino in domačo uporabo; do konca vsakega meseca za predhodni mesec v zvezi z mesečnimi zalogami.
               
                  Zadevne države članice:
               
               
                           (a)
                        
                        
                           za proizvodnjo neoluščenega riža vse države članice proizvajalke riža;
                        
                     
                           (b)
                        
                        
                           za domačo uporabo vse države članice;
                        
                     
                           (c)
                        
                        
                           za zaloge riža vse države članice proizvajalke riža in države članice z rižarnami.
                        
                     1b.   Žita
               
               
                  Vsebina uradnega obvestila: mesečna raven zalog žit, relevantnih za trg Unije, na podlagi zalog pri zadevnih proizvajalcih, trgovcih na debelo in subjektih.
               
                  Rok za uradno obvestilo: do konca vsakega meseca za predhodni mesec.
               
                  Zadevne države članice: vse države članice.
               1c.   Semena oljnic
               
               
                  Vsebina uradnega obvestila: mesečna raven zalog semena oljne ogrščice, sončničnega semena, soje, tropin oljne ogrščice, sončničnih tropin, sojinih tropin, surovega olja iz oljne repice, surovega sončničnega olja in surovega sojinega olja na podlagi zalog pri zadevnih proizvajalcih, trgovcih na debelo in subjektih.
               
                  Rok za uradno obvestilo: do konca vsakega meseca za predhodni mesec.
               
                  Zadevne države članice: vse države članice.
               1d.   Certificirano seme
               
               
                  Vsebina uradnega obvestila: za žita, riž, semena oljnic in beljakovinske rastline, za katere države članice sporočijo cene na podlagi Priloge I, točke 1, 2 in 3, ali Priloge II, točka 2:
               
                           (a)
                        
                        
                           površina, sprejeta za certificiranje;
                        
                     
                           (b)
                        
                        
                           količina požetega semena za certificiranje;
                        
                     
                           (c)
                        
                        
                           raven zalog certificiranega semena pri zadevnih subjektih.
                        
                     
                  Rok za uradno obvestilo: vsako leto do 15. novembra za pospravljeno površino v tem letu v zvezi s površino, sprejeto za certificiranje; vsako leto do 15. januarja za predhodno leto v zvezi s požetim semenom; do konca februarja in do konca julija za predhodni mesec v zvezi z zalogami.
               
                  Zadevne države članice: države članice, ki jih zadeva Priloga I, točke 1, 2 in 3, ali Priloga II, točka 2 .“.